**Nr. /\_\_.\_\_.2021**

**REFERAT DE APROBARE**

al proiectului de ordin al ministrului dezvoltării, lucrărilor publice și administrației și al ministrului finanțelor pentru aplicarea la nivelul municipiului București a prevederilor alin. (5) al art. 3 din Ordonanța Guvernului nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei

Începând cu data intrării în vigoare a *Ordonanţei Guvernului nr. 69/2011 pentru modificarea şi completarea Ordonanței Guvernului nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei,* diferenţa dintre preţul de producere, transport, distribuţie şi furnizare a energiei termice în sistem centralizat (reglementat de autoritatea competentă) şi preţul local al energiei termice facturate populaţiei, se suportă integral de la bugetul unităţii administrativ-teritoriale.

În aceste condiţii, dacă la nivelul unităţii administrativ-teritoriale se aprobă un preţ local al energiei termice facturată populației, mai mic decât preţul reglementat, atunci se vor asigura din bugetul local sumele necesare acoperirii diferenţei dintre preţul de producere, transport, distribuţie şi furnizare a energiei termice livrate populaţiei şi preţul local al energiei termice facturate populaţiei.

 Potrivit O.G. nr. 36/2006, în cazul în care autorităţile administraţiei publice locale nu cuprind în bugetul local sumele descrise mai sus sau nu efectuează plata acestor sume către furnizorii de energie termică potrivit programului aprobat prin buget, furnizorii de energie termică sesizează Ministerul Dezvoltării, Lucrărilor Publice și Administraţiei. În baza ordinului comun al ministrului dezvoltării, lucrărilor publice și administrației şi al ministrului finanţelor, direcţiile generale regionale ale finanţelor publice alocă bugetelor locale cotele defalcate din impozitul pe venit, cuvenite acestora potrivit legii, numai pentru plata obligaţiilor către furnizorii de energie termică, până la lichidarea obligaţiilor respective.

 În fapt, Compania Municipală Termoenergetica București S.A., operator furnizor de energie termică pentru Municipiul București, prin adresa nr. 403651/21.05.2021 (prezentată în Anexa nr. 1) și ulterior prin adresa nr. 46592/14.06.2021 (prezentată în Anexa nr. 2) sesizează Ministerul Dezvoltării, Lucrărilor Publice și Administrației asupra nerespectării obligațiilor de plată aferente diferenței de preţ energie termică, pe care le înregistrează Municipiul București. Astfel, rezultă că Municipiul București datora la data de **14 iunie 2021** Companiei Municipale Termoenergetica București S.A. suma de **543.186.308,39 lei, reprezentând compensație necesară acoperirii diferenței dintre preţul de producere, transport, distribuţie şi furnizare a energiei termice livrate populaţiei şi preţul local al energiei termice facturate populaţiei pentru consumul de energie termică înregistrat în luna decembrie 2020 parțial – aprilie 2021.**

 Ţinând cont de posibilul impactul negativ al intrării în vigoare al unui ordin comun de restricţionare a utilizării cotelor defalcate din impozitul pe venit cuvenite bugetului local al Municipiului București, care poate perturba continuarea proiectelor de dezvoltare locală, prin adresa nr. 63332/27.05.2021 (prezentată în Anexa nr. 3), MDLPA a solicitat Primăriei Municipiului București să comunice sumele datorate Companiei Municipale Termoenergetica București S.A. reprezentând compensație necesară acoperirii diferenței de preț energie termică aferentă cantităților de energie livrate populației și perioada în care vor fi integral achitate.

 Municipiul București nu a răspuns în scris la solicitările MDLPA de a prezenta situația sumelor datorate Companiei Municipale Termoenergetica București S.A..

 Totodată, MDLPA a propus organizarea unei întâlniri de mediere între părți în data de 24 iunie 2021, ora 11.00, la sediul MDLPA, cu participarea reprezentanților Primăriei Municipiului București și ai Companiei Municipale Termoenergetica București S.A. (invitația de participare este prezentată în Anexa nr. 4) și MDLPA. În baza invitației privind organizarea reuniunii, aceasta a fost reprogramată pentru data de 30 iunie 2021, ora 15.00, la sediul Primăriei Municipiului București.

 În cadrul întâlnirii, reprezentanții Primăriei Municipiului București au recunoscut obligația de plată la valoarea sesizată de Compania Municipală Termoenergetica București S.A. și afirmă că pot achita eșalonat, până la sfârșitul anului 2021, suma de 400 mil. lei. Reprezentanții Companiei Municipale Termoenergetica București S.A. au afirmat că își mențin sesizarea, întrucât ***orice întârziere a aplicării prevederilor art. 3 alin. (5) din Ordonanța Guvernului nr. 36/2006 pune în pericol funcționarea SACET a municipiului București, fiind imposibilă pregătirea în condiții adecvate a furnizării energiei termice în sezonul de iarnă 2021-2022.***

În concluziile întâlnirii din data 30 iunie 2021, în lipsa unei înțelegeri a părților referitoare la o posibilă eșalonare la plată, dl primar general Nicușor DAN și-a exprimat acordul cu privire la promovarea ordinului.

Având în vedere circumstanţele de mai sus, a fost elaborat *proiectul de ordin al ministrului dezvoltării, lucrărilor publice și administraţiei şi al ministrului finanţelor pentru aplicarea la nivelul municipiului București a prevederilor alin. (5) al art. 3 din Ordonanţa Guvernului nr. 36/2006 privind unele măsuri pentru funcţionarea sistemelor centralizate de alimentare cu energie termică a populaţiei,* prezentat alăturat, pe care, vă rugăm să-l semnaţi.